ธปท.ไม่ห่วงบาทอ่อนจากเหตุน้ำท่วม
ธปท.ไม่ห่วงค่าเงินบาทอ่อนค่า จากเศรษฐกิจชะลอเพราะปัญหาน้ำท่วม ชี้ไม่จำเป็นต้องเข้าแทรกแซงตลาด คาดเงินทุนยังน่าจะไหลเข้าไทยมากกว่าไหลออก
30 ต.ค. 2565

ธปท.ไม่ห่วงค่าเงินบาทอ่อนค่า จากเศรษฐกิจชะลอเพราะปัญหาน้ำท่วม ชี้ไม่จำเป็นต้องเข้าแทรกแซงตลาด คาดเงินทุนยังน่าจะไหลเข้าไทยมากกว่าไหลออก 
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) กล่าวว่า ธปท.ไม่กังวลต่อแนวโน้มการอ่อนค่าลงของเงินบาทในช่วงนี้ ซึ่งวันนี้เคลื่อนไหวในระดับ 30.80 บาทต่อเหรียญสหรัฐ เชื่อว่าการปรับอ่อนค่าลงไม่ได้เป็นผลจากเศรษฐกิจไทยชะลอหรือมีปัญหาน้ำท่วมต่อเนื่องมาหลายเดือน แต่ค่าเงินบาทที่มีแนวโน้มอ่อนค่าลงและผันผวนบ้างในบางช่วง น่าจะเป็นผลจากปัญหาเศรษฐกิจในยุโรปยังไม่เรียบร้อยหรือปัญหาระดับหนี้สาธารณะของประเทศเศรษฐกิจหลักสูงมากกว่า ทำให้ตลาดการเงินผันผวน และนักลงทุนยังไม่มั่นใจที่จะถือลงทุนในเงินสกุลอื่นๆที่ไม่ใช่สกุลหลักอย่างเงินเหรียญสหรัฐ  แต่ในส่วนของไทยระบบการเงินไม่มีปัญหา ไม่น่าห่วง สภาพคล่องมีเพียงพอ
“วันนี้ค่าเงินบาทอยู่ที่ระดับ 30.80 บาทต่อเหรียญสหรัฐ ไม่น่าวิตกอะไร พื้นฐานเศรษฐกิจไทยเรายังดีอยู่ ธปท.ไม่จำเป็นต้องเข้าไปดูแลอะไรในตลาดเงิน คิดว่าถึงอย่างไรเศรษฐกิจเอเซียและไทยก็ยังน่าจะดีกว่าสหรัฐฯ ดังนั้น ในเรื่องเงินทุนไหลออกจากสถานการณ์น้ำท่วมก็ไม่น่ากลัว ยังมองว่าเงินทุนสุทธิยังน่าจะไหลเข้ามากว่าจะไหลออก ถ้าจะกลัวเรากลัวเงินไหลเข้ามามากกว่าและมีแรงกดดันให้ค่าเงินบาทแข็งมากกว่า” นายประสารกล่าว
ทั้งนี้ เงินทุนจากต่างประเทศที่จะไหลเข้ามาจ่ายชดเชยความเสียหายให้กับบริษัทผู้เอาประกันในไทย ในระยะสั้นคาดว่าน่าจะเข้ามาประมาณ 2 แสนล้านบาท ตามที่สำนักงานคณะกรรมการกำกับและส่งเสริมการประกอบธุรกิจประกันภัย(คปภ.)คาดตามมูลค่าความเสียหาย จากทั้งหมดที่น่าจะเสียหายประมาร 7 แสนล้านบาท ซึ่งเงินส่วนนี้ถึงจะไหลเข้ามาแต่คาดว่าบริษัทที่เสียหายจากน้ำท่วมจะนำไปซื้อเครื่องจักรอุปรณ์นำเข้ามาปรับการผลิตอยู่ดี ตรงนี้จึงไม่น่าจะมีผลต่อเงินทุนไหลเข้าออกผันผวนมากนักหากการไหลเข้ากับไหลออกสมดุล